
הכנסת העשרים
מושב רביעי
<פרוטוקול מס' 161>
מישיבת ועדת המדע והטכנולוגיה
יום שלישי, ה' באדר התשע"ח (20 בפברואר 2018), שעה 13:00
<סדר היום:>
<1. הצעה לדיון מהיר: ליקויי אבטחה בגופים האחראיים על המאגר הביומטרי, של חה"כ יוליה מלינובסקי (מס' 8999)>
<2. הצעה לדיון מהיר: ליקויי אבטחה בגופים האחראיים על המאגר הביומטרי, של חה"כ יעל כהן-פארן (מס' 9001)>
<3. הצעה לדיון מהיר: ליקויי אבטחה בגופים האחראיים על המאגר הביומטרי, של חה"כ שרן השכל (מס' 9062)>
נכחו:

<חברי הוועדה:> 
אורי מקלב – היו"ר
יעל כהן-פארן 
חברי הכנסת:
שרן השכל
<מוזמנים:> 
	מרגלית לוי
	–
	יועצת משפטית לרשות הביומטרית, משרד הפנים

	עצמון מינס
	–
	ראש רשות, הרשות לניהול המאגר הביומטרי

	–
	מנהל אגף מערכות מידע, הרשות לניהול המאגר הביומטרי

	מאיר גופשטיין
	–
	ראש אגף הגנת הפרטיות, רשות המאגר הביומטרי

	–

	–

	–

	עמנואל אליסף
	–

	–
	מ''מ ר' היחידה להזדהות וליישומים ביומטרי, משרד ראש הממשלה

	נעמה בן צבי
	–
	יועצת משפטית, משרד ראש הממשלה

	עלי קלדרון
	–
	הממונה על האכיפה המנהלית, הרשות להגנת הפרטיות, משרד המשפטים

	אלכסנדר בליי
	–
	המדען הראשי, משרד המדע והטכנולוגיה

	יוסי קאליפא
	–
	מנהל תחום מדעי החיים, משרד המדע והטכנולוגיה

	חיים פלחצנסקי
	–
	ממונה אבטחת מידע, הלשכה המרכזית לסטטיסטיקה


<מנהל/ת הוועדה:>
ענת לוי
<רישום פרלמנטרי:>
ס.ל., חבר תרגומים
<1. הצעה לדיון מהיר: ליקויי אבטחה בגופים האחראיים על המאגר הביומטרי, של חה"כ יוליה מלינובסקי (מס' 8999)>
<2. הצעה לדיון מהיר: ליקויי אבטחה בגופים האחראיים על המאגר הביומטרי, של חה"כ יעל כהן-פארן (מס' 9001)>
<3. הצעה לדיון מהיר: ליקויי אבטחה בגופים האחראיים על המאגר הביומטרי, של חה"כ שרן השכל (מס' 9062)>
<היו"ר אורי מקלב:>
נפתח, ברשותכם, ישיבה של ועדת המדע והטכנולוגיה. היום יום שלישי, שנכפל בו פעמיים כי טוב, ה' באדר תשע"ח, ה-20.2.2018. על סדר יומנו ליקויי אבטחה בגופים האחראיים על המאגר הביומטרי. זה בעצם דיון מהיר של חברת הכנסת מלינובסקי, שהיא לא נמצאת פה ובאמת היא לא מרגישה טוב, אנחנו מאחלים לה רפואה שלמה. הנושא הזה מאוד חשוב לה, היא הציעה את זה ויזמה את הדיון יחד עם חברת הכנסת יעל כהן-פארן וחברת הכנסת שרן השכל, שבהמשך תיכנס. אז באין אף אחת מהמציעות זה התפקיד שלך להציג, חברת הכנסת יעל כהן-פארן. 
אני רק רוצה לתת את המתכונת של הדיון, כך אני מרגיש בדיון הזה, שהוא לא דיון של עריפת ראשים וגם לא טענות שיש לכם צורך להתגונן. אנחנו בעצם, מה שאני מבין, רוצים להגיע לבירור העובדות, כדי שנדע לתקן, אם צריך לתקן, ואם צריך הפקת לקחים. לפעמים אני מרגיש שאנשים נבהלים וכשמתגוננים אומרים משהו אחר וכשמסבירים את העובדות זו צורה אחרת של דיון. המתכונת של הדיון שאני מבקש באמת היום שאנחנו נשתמש בה, או נדון בה, זו מתכונת כזו של בירור העובדות. חשוב לנו להגיע לבירור העובדות וחשוב לנו גם שאם יש תקלות נתקן אותן , אם לא תיקנו, וגם הפקת לקחים לגבי העתיד. בבקשה.

<יעל כהן-פארן (המחנה הציוני):>
תודה. אז קודם כל תודה, אדוני היושב ראש, על קיום הדיון, באמת בלוח זמנים מאוד ראוי להערכה. אני יודעת שהוועדה עמוסה. 

<היו"ר אורי מקלב:>
את חלק מאלה שמעמיסים, את שותפה ל - - -

<יעל כהן-פארן (המחנה הציוני):>
כן, לעומס. 

<היו"ר אורי מקלב:>
שיידעו, כיושבת ראש של ועדת המשנה של הוועדה את פעילה מאוד וגם טובה מאוד, יעילה מאוד. 

<יעל כהן-פארן (המחנה הציוני):>
תודה. אז לפני כחודש וחצי, משהו כזה, נחשף ליקוי משמעותי באבטחת שרתי מערכת זימון התורים של מינהל האוכלוסין. כל אדם היום שרוצה להגיע ולהנפיק תעודת זהות או דרכון צריך להזמין תור מראש, אגב, משהו שבאופן אישי חוויתי אותו כמשימה בלתי אפשרית, אבל נשים את החוויה האישית שלי בצד. אז מי שזימן את התור הזין את המספרים, תעודת זהות, שם, טלפון, ובעצם פושעי סייבר, בוא נגיד ככה, לא עשו עבודה חוקית, אבל בקלות רבה נכנסו למאגר הזה וקיבלו את כל הרשימות של כל האנשים שנרשמו כדי לקבוע תור ומספרי הטלפונים שלהם וכנראה פרטים נוספים. 

זו הייתה כתבה שנחשפה בכלכליסט לפני, כמו שאמרתי, כחודש, בתחילת ינואר, ובעצם מזמיני התורים של רשות האוכלוסין וההגירה היו חשופים, כל פרטיהם האישיים, כיוון שהשרת כנראה לא היה מאובטח בכלל, אחרת איך האקרים, בוא נגיד ככה, לא מתוחכמים, לא ממשלה זרה שיכולה להפעיל גורמי ביון מתוחכמים, אלא ממש האקרים חובבנים - - - זה ממש ליקוי חמור שמעלה שאלות לגבי היכולת של רשות האוכלוסין במשרד הפנים לאבטח מאגרים. כמובן יש לה מאגרים מאוד רציניים וסודיים, כמו שאנחנו יודעים, דיברנו כאן רבות על המאגר הביומטרי, האם באמת נעשית עבודה רצינית ונכונה של פיקוח ובקרה על מערך אבטחת המידע, גם המאגר הזה וגם מאגר המידע הביומטרי.

זאת שאלה אחת שעליה הדיון. והשאלה השנייה, שגם הוא נתון שפורסם בתקשורת, שהאחראית על אבטחת המידע במאגר הביומטרי, לא במזמיני התורים, הועסקה כעובדת של חברת קבלן ולמעשה זה בניגוד לחוק כי החוק קובע שמי שעוסק במאגר הביומטרי, בטח באבטחה שלו, אחראית על אבטחת המידע של המאגר הביומטרי, חייב להיות מועסק על ידי המדינה, עובד מדינה. זה בחוק, עד כמה שאני יודעת, כראש מערך האבטחה. הסוגיה הזו נידונה בבית דין לעבודה ואותה עובדת, שלא התקבלה להיות עובדת קבועה תובעת את זכויותיה ולוחמת על מקומה, אבל בזה התגלה למעשה שבמשך שלוש שנים, אם לא יותר, היא הייתה מועסקת כמנהלת אבטחת המידע כשהיא עובדת קבלן. 
אלה שתי הסוגיות שביחד הן נושא הדיון כאן. בעיניי הן מעלות ספקות באמת כבדים ושאלות רבות על ההתנהלות של הרשות ומשרד הפנים והיכולת לאבטח בצורה אחראית ובטוחה את המאגר הביומטרי שבו יש את הפרטים האישיים ביותר של כל אזרחי ישראל. תודה. 

<היו"ר אורי מקלב:>
תודה רבה. הצגת את זה קצר וממוקד בעניין. חשוב לנו לדעת איזה פרטים נחשפו, אנחנו יודעים שממספרי טלפון, מה עוד הפרטים שנחשפו. אני רק רוצה לציין, זה גם נכון, לתת את הקרדיט, אתם גם כותבים בפנייה שלכם בדברי ההסבר שזו כתבה שפורסמה בכלכליסט. 

<יעל כהן-פארן (המחנה הציוני):>
כן, ובדה-מרקר הכתבה השנייה. 

<היו"ר אורי מקלב:>
הכתבה השנייה בדה-מרקר. נמצא כאן מישהו מהעיתון הזה? מי ההאקר שמצא את זה. 

<ענת לוי:>
לא הזמנו אותו. 

<יעל כהן-פארן (המחנה הציוני):>
לא נראה לי, הזמנו אותו? 

<היו"ר אורי מקלב:>
לא, אבל הוא כותב כאן בתוך הכתבה, ראיתי שככה - - -

<יעל כהן-פארן (המחנה הציוני):>
השם שלו מוזכר, רן ברזיק.
<היו"ר אורי מקלב:>
הוא לא היה האקר, הוא בסך הכול השתמש בטעות, בגלל כתובת IP או - - - 
<עלי קלדרון:>
קוראים לו רן ברזיק. הוא לא פה, אבל הוא בהחלט מתעסק בתחום הזה הרבה כאיש אבטחת מידע. 

<היו"ר אורי מקלב:>
הוא אומר שהוא הגיע לזה לא מתוך מטרה שלילית - - - 
<יעל כהן-פארן (המחנה הציוני):>
במקרה. הוא הגיע במקרה. 

<היו"ר אורי מקלב:>
במקרה, בטעות. צריך לשמור על בן אדם, לא סתם להפליל מישהו. 

<יעל כהן-פארן (המחנה הציוני):>
לא, חס וחלילה, לא להפליל. 

<היו"ר אורי מקלב:>
רבותיי, מי מתחיל אצלכם ברשות? שם ותפקיד. 

<עידו תלמי:>
צהריים טובים. שמי עידו תלמי, אני מנהל אבטחת המידע ברשות האוכלוסין וההגירה וגם אחראי וממונה הגנת הסייבר ואני אענה למה שנאמר בפתיח לגבי תקלת המסרונים. אז קודם כל אני אנסה טיפה לדייק בעובדות של מה שאנחנו מבינים ממה שקרה. דבר ראשון, מדובר על תקלה, בהחלט תקלה ותקלה תפעולית שחשפה לאותו בחור מספרי טלפון של אזרחים, שמות לשכות וכתובתן ומהות זימון התור שהאזרח ביקש. 
<היו"ר אורי מקלב:>
מכיוון שחברת הכנסת יעל כהן-פארן לא הצליחה להגיע למצב כזה ששולחים לה מסרון, אני גם לא ניסיתי, איך זה עובד? אני מטלפן - - -

<עידו תלמי:>
מיד אני אסביר. 

<היו"ר אורי מקלב:>
אולי תסביר לנו כדי שנדע איך זה עובד. מה המסרון בעצם אומר? 'אתה מוזמן ביום זה וזה ללשכה זו וזו'. 

<עידו תלמי:>
כן. 

<היו"ר אורי מקלב:>
וזאת בעקבות פנייה שלי דרך הטלפון או אישית? 
<יעל כהן-פארן (המחנה הציוני):>
לא, באינטרנט. 

<עידו תלמי:>
אני אסביר את התהליך מהתחלה כדי שיהיה ברור. 

<היו"ר אורי מקלב:>
כדי שיהיה יותר ברור, יש לנו גם אנשים שצופים בנו, חשוב לתת את התמונה המלאה. 
<עידו תלמי:>
ככל שאני יכול להיכנס לפרטים, מפאת הרגישות של העניין, הרגישות הביטחונית של מערכות הרשות. 

<היו"ר אורי מקלב:>
ביטחונית או אבטחתית? 

<יעל כהן-פארן (המחנה הציוני):>
תציג אפילו ברמה של מה האזרח חווה, זה לא רגיש, זה כל אחד יכול לחוות. 

<עידו תלמי:>
בהחלט. לאזרח ישנה אפשרות היום להגיע דרך הסלולר או דרך האינטרנט אל אתר של זימון תורים שמפורסם גם באתר gov.il, באתר הממשלה וגם במקומות אחרים. דרך האתר הזה הוא קובע תור, הוא מכניס את פרטיו האישיים שכוללים מספר טלפון של מבקש השירות ותעודת הזהות. הנתונים נעים דרך האינטרנט לממשל זמין, שהוא השער של רשות האוכלוסין לעולם ומממשל זמין זורמים לתוך המערכות הפנימיות של רשות האוכלוסין וההגירה. שם נקבע התור במערכות שלנו. בתגובה לדבר הזה המערכת מוציאה הודעה מאוד לאקונית ופשוטה שכוללת, מבחינת מידע ביוגרפי, אך ורק את מספר הטלפון של האזרח. לא כוללת לא שמות, לא תעודות זהות, לא כתובות ולא שום מידע אחר. 

את הטלפון הזה שהמערכת מוציאה אנחנו שולחים דרך חברה חיצונית לחלוטין שלא קשורה בשום צורה ובשום תקשורת מחשבים, בשום אופן - - -
<היו"ר אורי מקלב:>
איך אתם שולחים את זה? 

<עידו תלמי:>
אנחנו מעבירים את זה דרך האינטרנט, מעבירים להם את ההודעה, כולל מספר הטלפון. אז אם אתה קבעת תור ללשכת באר שבע, לצורך השיחה - - -

<היו"ר אורי מקלב:>
אבל זה ודאי שלא דרך דו סטרית, זאת אומרת מי שנכנס לאותה חברה והתברר שנכנס בקלות הוא יכול עכשיו להיכנס - - -

<עידו תלמי:>
אין שום קישוריות באשר היא. אותה חברה, אם היא רוצה להיכנס למערכות הרשות היא כמו כל אדם בעולם שיעבור את כל מחסומי ה - - -

<היו"ר אורי מקלב:>
אוקיי. ולה עובר מספר הטלפון עם? 

<עידו תלמי:>
עם כתובת הלשכה, שם הלשכה והשירות שאותו הוא הזמין. זה יכול להיות בקשה לחידוש דרכון, בקשה לתעודת זהות, או אחד מעוד שבעה שירותים שאנחנו מאפשרים. 

<היו"ר אורי מקלב:>
למה אתם עושים את זה דרך חברה ולא עושים את זה לבד? כבר בדקתם הכול, אז מה? טוב, ספר לנו. 

<עידו תלמי:>
זו שאלה טובה. בעיקר מדובר על נושא של עלויות, הפחתת עלויות - - -

<יעל כהן-פארן (המחנה הציוני):>
פיתוח של היכולת הזאת? 

<עידו תלמי:>
לא פיתוח. קיימת בממשלה יכולת לשלוח, העניין הוא שנכון להיום אנחנו מבינים שזה משהו בערך פי חמישה בעלות מאשר אם נעבוד עם חברה אזרחית. 

<יעל כהן-פארן (המחנה הציוני):>
איך זה יכול להיות? סתם מעניין אותי, מי גוזר פה קופון? איפה הרווח של החברה, איפה הרווח של משרד ממשלתי ש - - - 

<היו"ר אורי מקלב:>
לממשלה עולה יותר. 

<עידו תלמי:>
זה לא עניין של - - - 

<היו"ר אורי מקלב:>
אנחנו רואים את זה בכול, למה האוצר מפריט כל הזמן? בגלל שמיקור חוץ הוא הרבה יותר זול, הוא עולה למערכת הרבה יותר זול. 

<עידו תלמי:>
בסוף דבריי אני אתייחס גם - - - אני גם ממונה על הגנת הפרטיות, בהחלט הייתה פה פגיעה בפרטיות, אנחנו לא מתעלמים ממנה, אבל אנחנו לא חושבים שעוצמתה כעוצמת הפרסום בעיתון, אבל זה יהיה בסוף דבריי, ברשותכם. 

<היו"ר אורי מקלב:>
החברה הזאת הייתה חשופה ולא היו שום אמצעי הגנה. 

<עידו תלמי:>
בדיוק. הסיפור הוא, אני לא יכול להיכנס מפאת זה ש - - - יש לי את הדוח, אני עוד שנייה אספר גם מה עשינו. יש לי פה את הדוח, אני לא יכול להיכנס לפרטים כי בסופו של דבר זו חברה מסחרית, אבל שרתי החברה לא היו מאובטחים כראוי ואותו בחור שהזין הצליח להזין לחברה וכמובן, כמו שנאמר, ליירט את המידע. 

בעקבות התקלה הזו, וזה חשוב לציין, כבר יום אחרי שנודע לנו על התקלה, אנחנו שלחנו צוות תגובה לחברה הזאת שבדק את כל מערך החברה, את כל מערך ה-IP של החברה וכבר שם נתן להם הנחיות לביצוע. אנחנו בתהליכים היום של הפסקת הפעילות עם אותה חברה והעברת הפעילות שלנו לחברה מקבילה. 

<היו"ר אורי מקלב:>
למה? בגלל בעיות אבטחה, או בגלל שהחלטתם - - -

<עידו תלמי:>
אין לנו טולרנס לבעיות כאלה, אנחנו לא מוכנים שחברות שאנחנו עובדים איתן, גם אם זה היה בשוגג וגם אם זה היה בחוסר תשומת לב או בזדון - - -

<היו"ר אורי מקלב:>
סדר גודל של כמה, רשומות של כמה אנשים, של כמה טלפונים? 
<עידו תלמי:>
בזמן החשיפה אנחנו מדברים על בסביבות 150,000 אס.אמ.אסים שנשלחו בזמן החשיפה, שהיא מתחילת דצמבר 17' ועד - - -

<היו"ר אורי מקלב:>
כמה אס.אמ.אסים הרשות שולחת בחודש? לקבל אינדיקציות. 

<עידו תלמי:>
קצת קשה לי לענות על השאלה הזאת, כי אנחנו עובדים עם עוד ספק בנושא הזה. אין לי את הנתון ה - - -

<יעל כהן-פארן (המחנה הציוני):>
אבל ה-150,000 זה בערך חודש? זה המספר של האס.אמ.אסים - - -

<עידו תלמי:>
התקלה להבנתנו התחילה ב-11.12.17 והסתיימה ב-3.1.18, סדר גודל של 20 יום.

<יעל כהן-פארן (המחנה הציוני):>
למה אתה מתייחס כתקלה? שמישהו נכנס או ש - - - השאלה שלי היא כזאת, אתם התחלתם את המהלך ביוני, ב-1 ביוני אפשר היה להתחיל להזמין תורים, אז במשך כל חצי השנה הזו הייתם מודעים לבעיית אבטחה בחברה הזאת או שפשוט לא הייתם מודעים לה? 

<עידו תלמי:>
לא, לא היינו - - -

<יעל כהן-פארן (המחנה הציוני):>
המצב היה אותו מצב. למה הוא מתייחס לתקלה? התקלה היא עצם זה שמישהו נכנס. 

<היו"ר אורי מקלב:>
תקלה זה שהיה אפשר להיכנס. 

<עידו תלמי:>
התקלה לא נבעה מתחילת ההתקשרות עם החברה, אני רק אומר - - -
<יעל כהן-פארן (המחנה הציוני):>
איך אתה יודע? 

<עידו תלמי:>
יש לי פה את הדוח. 

<יעל כהן-פארן (המחנה הציוני):>
הדוח שהם עשו? על מי נכנס אליהם? 

<עידו תלמי:>
הדוח שאני עשיתי. 

<יעל כהן-פארן (המחנה הציוני):>
לא, אתה יודע מי נכנס ומתי? 

<עידו תלמי:>
לא, אני יודע מתי הם העלו את השרת הבעייתי שיצר את התקלה. יום אחרי האירוע שפורסם אנחנו שלחנו צוות מטעמנו שהיה שם - - -

<היו"ר אורי מקלב:>
כמה זמן השרת היה בשימוש? 
<עידו תלמי:>
זה מה שאמרתי, מ-11.12.17 ועד 3.1, כלומר סדר גודל של 20 יום. 

<היו"ר אורי מקלב:>
ב-20 יום יש לכם 150,000 מסרונים רק בחברה אחת? 

<עידו תלמי:>
150,000 מסרונים. 

<היו"ר אורי מקלב:>
זאת אומרת אנחנו מדברים על כמויות גדולות מאוד. 

<עידו תלמי:>
כן. חשוב לציין שזה לא רק מסרונים שאנחנו מודיעים לאנשים על התור, אלא זה גם מסרונים שאנחנו מדברים על זה ש'התור שלך הוקדם', 'התור שלך התאחר', 'אתה ממש קרוב' - - -

<היו"ר אורי מקלב:>
לאותו אחד יכול להיות כמה מסרונים, זה לא חייב להיות 150,000 איש. 

<עידו תלמי:>
אמת. 

<היו"ר אורי מקלב:>
בהוראות העתידיות, או לחברות אחרות, איך אתם מקבלים, כל כמה זמן שומרים? כמה זמן ההוראה שלכם לשמור על אותם - - -
<עידו תלמי:>
הם מוחקים מיד. גם הסתכלנו ובדקנו את זה, המידע בחברה, המידע שנשלח לאחר שהוא יצא כאס.אמ.אס נמחק משרתי החברה. אין כזה דבר לאגור מידע בשרתי החברה.

<היו"ר אורי מקלב:>
איך אתם יודעים את זה? 

<עידו תלמי:>
אנחנו יודעים את זה כי בדקנו את זה. ביום ששלחנו - - -

<היו"ר אורי מקלב:>
איך אתם היום מפקחים על חברות אחרות שהם לא לוקחים את מספרי הטלפון האלה ומשתמשים לצרכים אחרים, צרכים מסחריים, יכול להיות? האנשים האלה, נניח אם זה דרכונים, האנשים יודעים שהם רוצים לנסוע לחוץ לארץ - - -

<יעל כהן-פארן (המחנה הציוני):>
חברת תיירות. 

<היו"ר אורי מקלב:>
ואז חברת תיירות, ואז מלונות ובדיוטי פרי, הם לוקחים את המאגר הזה ומציעים הצעות מסחריות. 

<יעל כהן-פארן (המחנה הציוני):>
חברות שמציעות הלוואות, צריך כסף לנסוע לחו"ל. כמה אנחנו מופצצים מהחברות האלה. מאיפה הם מקבלים את הטלפונים שלנו? 

<עידו תלמי:>
בסמוך לתקלה, חוץ מזה שטיפלנו בחברה שעשתה את התקלה, שלחתי גם צוות מטעמי, צוות אבטחת מידע גם לחברה המקבילה וגם שם וידאנו שאין פערים שיכולים לגרום לאותה תקלה או תקלה דומה ואנחנו עכשיו בקשר מתמיד עם אותה חברה ונותנים להם הנחיות לשיפור במספר נושאים שמצאנו שקיימים אצלם ואנחנו מבצעים על זה מעקב והם התחילו כבר ליישם את זה.
<היו"ר אורי מקלב:>
הם צריכים כבר לשלם לכם, לא אתם להם, לפי איך שאתם מחכימים אותם. 
<עידו תלמי:>
זה טיבו של אירוע אבטחת מידע, לצערי, זה שאחרי שהוא קורה אתה עסוק בלטפל ב - - -

<היו"ר אורי מקלב:>
אוקיי. אז אנחנו בסופו של דבר לא מדברים על שמות ולא מדברים על מספר זהות, אנחנו מדברים על מספרי טלפון של אנשים ואתם היום יכולים להגיד שהאירוע נגמר והפקת הלקחים לגבי העתיד? איך אתם יודעים ששרת לא טוב ייכנס? 
<עידו תלמי:>
אז עשינו מספר פעולות. קודם כל בתוך הבית, חידדנו נהלים אצלנו בכל הנושא של התקשרויות, גם עם חברות כאלה. אנחנו נבצע בקרה חצי שנתית מול החברות שנותנות לנו אס.אמ.אס. אגב, אנחנו עובדים עם עוד חברות שנותנות לנו שירותים בנושאים אחרים. זה לא הדיון, אבל אנחנו היום מבצעים בקרות גם אצל גורמים אחרים שעושים שימוש במערכות הרשות. התחלנו את זה בשנה האחרונה, אנחנו בתהליך מאוד מאוד רחב של בקרה על כל מי שעושה שימוש בנתונים של רשות האוכלוסין וההגירה. 

<היו"ר אורי מקלב:>
יפה. ממשל זמין, מישהו נמצא פה? 

<עידו תלמי:>
אני לא רואה.

<גדעון קונפינו:>
אני יכול לענות בתור רשות התקשוב. 

<היו"ר אורי מקלב:>
השאלה אם האירוע הזה, אני מאוד מעריך את השקיפות שהדברים נאמרים, הייתה כאן תקלה, האירוע הוא לא עוצמתי והוא לא עם נזק לטווח ארוך מאוד, והוא גם מצומצם וגם לא נתונים, אבל מטפלים בו, השאלה היא האם משרדים אחרים מפיקים לקחים? אנחנו הרי לא באים עכשיו, אנחנו רוצים לראות, האם יש משרדים שממשל זמין לומד את האירוע הזה ובעקבות כך מנחה חברות. הרי אם אתה אומר ש - - - משתמש, אין לי ספק שמשרדים אחרים גם מרבים בשימושים כאלה או אחרים עם חברות חיצוניות ושהם מקבלים שירותים כאלה ויכול להיות שהתקלה תחזור, לא רק אצלכם, גם במשרדים אחרים. 

<גדעון קונפינו:>
שלום, אדוני היושב ראש. שמי גדעון קונפינו, אני מנהל יה"ב ברשות התקשוב הממשלתי. ממשל זמין שייך לרשות התקשוב הממשלתי. ממשל זמין הוא גוף ביצוע, היחידה שאני אחראי עליה היא גוף מנחה למשרדי הממשלה. כמובן שאנחנו עושים שיתוף מידע בכל אירוע אבטחת מידע. יש לנו תהליכים, לא רק לתהליך הזה, תהליכים של שיתוף מידע כדי שאירוע אחד לא יישנה במשרד אחר. 

<היו"ר אורי מקלב:>
אוקיי. יש מישהו שרוצה להוסיף בנושא הזה? בנושא השני, אני רוצה יותר להרחיב בו. 

<עלי קלדרון:>
כן. כבוד היושב ראש, אני עלי קלדרון מהרשות להגנת הפרטיות. קודם כל אני רוצה לומר שלמרות שהמידע שנחשף הוא לכאורה לא מידע אישי עדיין החוק מגדיר בהחלט שמידע כזה צריך להיות מוגן על ידי רשות שמחזיקה אותו ברשות או בהסכמה במקרה הזה. צריך גם להבין שבמידה שהאקר שיושב על המידע הזה ויכול להשתמש במידע הזה, זה לא רק לצורך יצירה של מאגר לצרכים מסחריים, כמו שאמרתם, יכול לשבת האקר על המידע הזה ולדעת שעכשיו הוא פונה לאחד האנשים שהמספר הזה הגיע אליו ולהגיד לו 'כן, אני עכשיו מרשות האוכלוסין, תעביר לי פרטים נוספים', מה שנקרא social engineering, זה כלי ש - - -
<היו"ר אורי מקלב:>
ברור. 

<עלי קלדרון:>
אל"ף, אנחנו עובדים באופן ישיר יחד עם רשות האוכלוסין ובנושא הזה אני רוצה להגיד שבמאי 2018 נכנסות תקנות חדשות של אבטחת מידע, כל הנושא של דלפי מידע מטופל גם במסגרת של התקנות האלה שמסדירות את נושא אבטחת המידע בצורה יותר מפורטת, מחייבות - - -

<היו"ר אורי מקלב:>
מה התפקיד שלך היום? 

<עלי קלדרון:>
אני הממונה על האכיפה המנהלית ברשות להגנת הפרטיות, שנקרא לשעבר רמו"ט, הרשות למשפט, טכנולוגיה ומידע. 

<היו"ר אורי מקלב:>
למה כתוב לך מנהל יה"ב? 

<עלי קלדרון:>
לא, זה היה גדעון קונפינו שדיבר לפניי. 

<יעל כהן-פארן (המחנה הציוני):>
רמו"ט היה הנושא של הטכנולוגיה, נכון? 

<עלי קלדרון:>
רמו"ט זה השם הקודם, רמו"ט היה רשות למידע, משפט וטכנולוגיה, היום אנחנו נקראים הרשות להגנת הפרטיות. 

<יעל כהן-פארן (המחנה הציוני):>
מדהים אותי שינוי השם הזה, להשאיר את אותו מנגנון - - -

<היו"ר אורי מקלב:>
קיימנו דיון מיוחד בשם. 

<עלי קלדרון:>
המטרה הייתה לעשות פוקוס ולהתעסק בתחום הפרטיות. כמובן שטכנולוגיה היום זה חלק מ - - -

<יעל כהן-פארן (המחנה הציוני):>
ברור. 

<עלי קלדרון:>
מה שרציתי להוסיף, במאי 2018 נכנסות לתוקף תקנות אבטחת מידע של הגנת הפרטיות שכוללות חובת דיווח על דלפי מידע לא רק לגופים ציבוריים אלא גם לכל מי שנמצא במשק ומחזיק מאגרי מידע. כמו שאמרתי, המקרה הספציפי הזה הוא בהחלט פגיעה, פגיעה בחוק מבחינתנו, פגיעה בפרטיות של אותם אנשים. ברור שהנושא פה ספציפית לכאורה נתפס כקטן, אבל החשיבות שלו מובנת על ידי הגוף. 

<היו"ר אורי מקלב:>
טוב שזה קרה על משהו קטן ומצומצם וצריך באמת להודות בעניין הזה, אבל הפקת הלקחים צריכה להיות הרבה יותר רחבה. 

<עלי קלדרון:>
ורק אולי מילה אחרונה, לגבי השימוש בגופים במיקור חוץ. העובדה שמשתמשים בגוף במיקור חוץ, שזה לפעמים משיקולי עלויות או שיקולים אחרים, לא מייתרת כמובן את האחריות של בעלי המאגר ובעצם מייצרת אחריות נוספת על אותו מחזיק, על אותו גוף במיקור חוץ וכמובן האחריות הראשית נשארת על הבעלים, במקרה הזה על הרשות. 

<היו"ר אורי מקלב:>
אנחנו גם מודים לחברת הכנסת שרן השכל, אחת מהמציעות. הזכרנו אותך בדברי הפתיחה, כפי שכתבתם בהצעה לדיון מהיר, יש שני חלקים לבקשה, חלק אחד זה האירוע שהיה, שאנחנו קיבלנו הסברים, אנחנו חושבים שהם מספקים, הנושא השני זה הנושא של העסקה של מנהלת אבטחת מידע ברשות לניהול המאגר הביומטרי. איך אתם רוצים להציג את זה? 

<מאיר גופשטיין:>
אני אשיב, ברשותך. מאיר גופשטיין, מנהל אגף הגנת הפרטיות ברשות הביומטרית. 

<היו"ר אורי מקלב:>
מר מינס, מתי שתרצה להתערב, אנחנו משתדלים גם בהיררכיה, אבל אם - - -
<מאיר גופשטיין:>
ברשותכם, אני אפתח בדיוק העובדות. ראשית, לא מדובר ב - - -

<היו"ר אורי מקלב:>
הרשות להגנת הפרטיות? לא, מהמאגר הביומטרי. 

<עצמון מינס:>
הוא אחראי על הגנת הפרטיות במאגר. 

<היו"ר אורי מקלב:>
אתה עובד מדינה.

<מאיר גופשטיין:>
עובד מדינה, כן. ראשית, מדובר בעובדת שהיא חלק מצוות - - -

<היו"ר אורי מקלב:>
אני רוצה להגיד מראש בעניין הזה, אני מבין שזה בהליך משפטי, כפי שאמרו חברות הכנסת. מה שלא נוגע להליך המשפטי, ביקשתם את זה ואני אאפשר לכם, מה שקשור למשפט אתה לא צריך להתייחס, זאת אומרת הנתונים שאין לזה שום זיקה למשפט, מה שקשור למשפט אתה יכול להגיד שאתה לא יכול בגלל דיון שמתנהל בעניין. 
<מאיר גופשטיין:>
כן, מדובר בדיון ערעור שלה על מכרז שהיא השתתפה בו. 

<היו"ר אורי מקלב:>
מה התפקיד שלה? מה היה? יש לזה השלכה. 

<מאיר גופשטיין:>
אז אני אסביר. הגברת המדוברת היא חלק מצוות האבטחה, מ', היא איננה אחראית אבטחת המידע, היא לא מנהלת אבטחת המידע, היא מעולם לא הייתה ושימשה בתפקיד הזה, היא כפופה למנהל אבטחת המידע של הרשות הביומטרית, בחור בשם אבי, הוא עובד מדינה, משמש בתפקיד מנובמבר 2014. הסיבה שהיא חתומה על אחד המסמכים כאחראית אבטחת המידע, מכיוון שזה התואר שנתן החשב הכללי במסגרת תארי תפקידים שהמדינה יכולה לפנות לבתי תוכנה ולהשתמש בשירותים שלהם. זה תואר התפקיד כפי שהוא הוגדר על ידי חשכ"ל, לכן הגברת השתמשה בתואר הזה.

<יעל כהן-פארן (המחנה הציוני):>
אז מה אתה אומר לנו? שזה תואר התפקיד, אבל זה לא התואר שלה? 

<מאיר גופשטיין:>
אמת. 

<יעל כהן-פארן (המחנה הציוני):>
זה ישראבלוף? מה זה? 

<מאיר גופשטיין:>
לא, זה ממש לא ישראבלוף. הוא גויסה על התואר הזה, דרך בתי תוכנה, אבל היא משמשת כחלק מצוות אבטחה. התפקיד שלה הוא לא תפקיד שהוא בעל סמכות, הוא לא תפקיד שהוא בעל אחריות. כמו שאני אומר, יש לה מנהל, מנהל אבטחת המידע של הרשות הביומטרית, הוא עובד מדינה, הוא משמש בתפקיד הזה מנובמבר 2014. זה התפקיד שלו, הוא לא עובד קבלן, הוא עובד מדינה, אני מדגיש. היא חלק מהצוות הזה, היא מטפלת בנושאים כמו תיאומי תדרוכים, נושאים שקשורים לרכש, נושאים שקשורים להצעות מחיר בתחום שבו היא עוסקת, בתחום אבטחת המידע, אבל בשום נקודת זמן היא לא הייתה אחראית על אבטחת המידע במאגר, או שניהלה את אבטחת המידע במאגר. 

וכמו שאני אומר, התפקיד שלה הוא ללא סמכות או אחריות כלשהי בנוגע למדיניות אבטחת המידע או קבלת החלטות בתחום. יש לה בוס, יש לה מנהל שהוא עובד מדינה, הוא זה שמנחה אותה, הוא זה שנותן לה את המשימות והיא מדווחת לו. 

<יעל כהן-פארן (המחנה הציוני):>
עדיין תמוה בעיניי שכן יש לה הגדרה מטעם החשכ"ל, כמו שאמרת - - -

<מאיר גופשטיין:>
אין לנו שליטה על ההגדרות האלה. 

<יעל כהן-פארן (המחנה הציוני):>
מה זה 'אין לנו שליטה'? מה הייתה ההגדרה לפי החשכ"ל? אולי תדייק. 

<מאיר גופשטיין:>
עוד פעם, יש מספר הגדרות לפי החשכ"ל, יש הגדרה אחת שהיא יכולה להיות עובד אבטחת מידע או אחראי אבטחת מידע כאשר התעריפים השעתיים של אותן הגדרות משתנים. אם אתה רוצה בן אדם שהוא איכותי אז אתה מגייס את זה עם התעריף הגבוה יותר, אבל השליטה על תואר התפקיד, אין לנו. זה מה שהם הגדירו, לא מה שאנחנו הגדרנו. ואני שוב מדגיש ואומר, מנהל אבטחת המידע או האחראי על אבטחת המידע ברשות הביומטרית זה לא היא, מדובר בעובדות שגויות. 

<יעל כהן-פארן (המחנה הציוני):>
אבל עדיין היה לה תפקיד כאחראית גם אם זה בדרג נמוך? 

<מאיר גופשטיין:>
לא אחראית. 

<יעל כהן-פארן (המחנה הציוני):>
אוקיי, אז עובדת אבטחת מידע. 

<מאיר גופשטיין:>
בדיוק. עובדת בצוות אבטחת המידע של הרשות, כן. 

<יעל כהן-פארן (המחנה הציוני):>
אוקיי, והאם לפי החוק כל הצוות יכול להיות קבלן חיצוני? אין מחויבות שגם אנשי הצוות - - - הרי אנחנו מדברים על מידע כל כך רגיש, האם מותר לכם לקחת - - -

<מאיר גופשטיין:>
לא, עוד פעם, אין לגברת או לעובדת הזאת שום גישה למידע הרגיש - - -

<יעל כהן-פארן (המחנה הציוני):>
אני מדברת עכשיו לא על העובדת הספציפית, אנחנו מדברים על כל המערך של העובדים בצוות שעובד על אבטחת המידע של המאגר הביומטרי. על זה אנחנו מדברים, נכון? 

<מאיר גופשטיין:>
נכון. 

<יעל כהן-פארן (המחנה הציוני):>
דיברנו בתחילת הדיון על המאגר הממשלתי המשטרתי, תאר לך שהמאגר המשטרתי הביומטרי לא היה מנוהל על ידי אנשי המשטרה, זה יעלה על דעתך? בעיניי זה לא יעלה על הדעת. אז אני שואלת עכשיו, כל העובדים במערך אבטחת המידע של המאגר הביומטרי, הם לא צריכים להיות עובדי מדינה? 
<מאיר גופשטיין:>
אני אומר, ההעסקה של עובדים - - -

<היו"ר אורי מקלב:>
מה החוק? יש חקיקה בעניין הזה? 

<יעל כהן-פארן (המחנה הציוני):>
בדיוק, יש כאן יועץ משפטי? 

<היו"ר אורי מקלב:>
אני חושב ש - - - נמצאת פה - - - חוק ועל זה תוסיף את הדברים. קודם נלמד - - - כן צריך או לא צריך, אני יכול להגיד שכן צריך. 

<יעל כהן-פארן (המחנה הציוני):>
הוא אמר שלפי החשכ"ל לפי הגדרת התמחורים היה צריך להגדיר אותה כאחראית אבטחת מידע, כי זה כאילו כוח אדם יותר איכותי שהוא יותר יקר, אז זה שתי הגדרות, עובד ואחראי, בגלל זה הבלבול. 

<מאיר גופשטיין:>
לא אמרתי שיש בלבול. 

<יעל כהן-פארן (המחנה הציוני):>
לא, הבלבול הוא בהגדרה. כאילו היא כן הייתה חתומה - - -

<מאיר גופשטיין:>
מה שהגדיר החשכ"ל - - -
<יעל כהן-פארן (המחנה הציוני):>
היא כן הייתה חתומה במסמכים מסוימים או לפחות לפי החשכ"ל היא הייתה מוגדרת כאחראית, אבל היא לא אחראית. זה מה שהוא אומר כאן, אם הבנתי נכון. 

<עצמון מינס:>
יש מעליה מנהל. חברת הכנסת, מאיר הדגיש את זה. 

<יעל כהן-פארן (המחנה הציוני):>
שמישהו מעליה מנהל אותה. 

<עצמון מינס:>
מנהל אבטחת מידע ברשות הביומטרית הוא עובד מדינה. 

<היו"ר אורי מקלב:>
השאלה היא אחרת, אבל אם היא הייתה אחראית היא הייתה צריכה להיות עובדת מדינה? 

<עצמון מינס:>
בוודאי. 

<יעל כהן-פארן (המחנה הציוני):>
כל הצוות לא צריך להיות - - - 

<מאיר גופשטיין:>
אני אדגיש שכל בעלי התפקידים שיש להם סמכות ואחריות בדרג של מקבלי החלטות או קובעי מדיניות ברשות הביומטרית הם עובדי מדינה, חד וחלק. 

<היו"ר אורי מקלב:>
עורכת דין מרגלית לוי. לא רגילים כאן, אני כבר מכיר אותך שאת מגיעה לעוד ועדות, את לא כאן נציגת הצבא, ראיתי שיעל לא כל כך מבינה איפה היועצת המשפטית. 

<יעל כהן-פארן (המחנה הציוני):>
זהו, אני לא הבנתי. 

<היו"ר אורי מקלב:>
אז זה מילואים וקיבלת שחרור בשביל הוועדה הזאת. 

<מרגלית לוי:>
אני אכן במילואים, היה תרגיל מוסדות חינוך היום והייתי ב - - - 

<עצמון מינס:>
תגידי שהיית מנהלת התרגיל, לא תרגיל. 

<היו"ר אורי מקלב:>
אני מקווה שלא פגמנו באיכות. אחראית אמיתית, לא אחראית רק לצורך תשלום. 

<מרגלית לוי:>
בהגדרה אני מפקדת יחידת הקישור של עיריית ירושלים של ניר ברקת. 

<היו"ר אורי מקלב:>
הייתי מחזיק תיק החינוך החרדי בעיריית ירושלים. 

<מרגלית לוי:>
רק לעניין המשפטי, להבהיר את הנקודה. יש שני סעיפים בחוק שמדברים על עובדים ברשות הביומטרית. הסעיף הראשון מדבר על הכלל. הכלל הוא שכל עובד ברשות יהיה עובד מדינה ולא ימלא שום תפקיד אחר מלבד תפקידו זה. בעצם בתהליך עצמו של חקיקת החוק, הרעיון שבבסיס החקיקה או בסעיף הזה היה שלא יהיו עובדי מדינה ממשרדים אחרים שמתניידים ממשרד אחד לשני ועוברים דרך הרשות הביומטרית ולכן מוגדר באופן חד משמעי שעובד בתוך הרשות, הוא יהיה עובד מדינה ולא ימלא תפקיד אחר מלבד התפקיד הזה. 

זה הכלל. החריג לכלל הוא בעצם סעיף 13 שמדבר על צוות עובדים שתהיה להם הרשאת גישה למאגר הביומטרי. המחוקק הכיר בעובדה שבתנאים מסוימים לא ניתן, יש מגבלה או אין יכולת, גם בתנאי השירות הציבורי, להעסיק אנשי מחשוב ברמה כזאת או אחרת שנדרשים לתפעול שוטף של המאגר הביומטרי, קיימת אפשרות להעסיק עובדים שאינם עובדי הרשות ושהם חיוניים לרשות ושלא נמצא להם שום מחליף אחר מבין עובדי הרשות ובתנאי שיחולו עליו כל התנאים שחלים על עובד מדינה, לרבות כל התהליך שהוא נדרש לאבטחת המידע, הסיווג הביטחוני, האישור הנדרש וכמובן ליווי. גם כשהוא נכנס למאגר הביומטרי הוא חייב להיות מלווה בעובד מדינה. 

<היו"ר אורי מקלב:>
יש הגבלה באיזה תפקיד, או בתפקיד שיש גישה למאגר? 

<מרגלית לוי:>
אנחנו מדברים על גישה למאגר. המחוקק אפשר בתהליך הזה לגייס עובדים מן החוץ ובתנאי שהם עוברים את כל מנגנוני הפיקוח והבקרה לרבות חתימה, אישור מפורש של השר ושל ראש הממשלה. זאת אומרת כל אחד כזה חדש שאנחנו צריכים, גם אם הוא עובד מדינה, אנחנו חייבים לעבור את התהליך הזה של החתמת השר, להסביר את הנימוקים, להחתים את ראש הממשלה באופן אישי, ורק אז הם מקבלים את האישור אחרי כל התהליך הזה.
<היו"ר אורי מקלב:>
זאת החקיקה החדשה שעכשיו עברנו, לפני שנה. 

<מרגלית לוי:>
כן. 

<מאיר גופשטיין:>
אני חייב להדגיש, שיהיה ברור, יש פה לפעמים בלבול בין הרשות הביומטרית, מאגר ביומטרי. כשאנחנו מדברים על המאגר הביומטרי אנחנו מתכוונים לצבר הנתונים, לליבה, הנתונים הרגישים ביותר שעליהם אנחנו מדברים כבר שנים. גישה לנתונים המסוימים האלה מתאפשרת לעשרה עובדים בלבד כאשר כל העובדים האלה הם עובדי מדינה ללא יוצא דופן. 

<מרגלית לוי:>
למרות שהחוק מאפשר להעסיק עובדים חיוניים שאינם עובדי מדינה עובדתית, נכון להיום, אין עובדים שהם עובדי חוץ שיש להם הרשאת גישה למאגר. עובדתית, למרות שקיימת אפשרות כזאת. 

<יעל כהן-פארן (המחנה הציוני):>
אבל מי שאחראי על אבטחת המידע, יש לו - - - 

<מאיר גופשטיין:>
אין לה גישה לנתונים הביומטריים. 

<יעל כהן-פארן (המחנה הציוני):>
אין לו גישה לנתונים, אני מבינה, אבל יש לו אחריות לאבטח אותם, ופה אני מעלה את החשש שאתה נותן לעובדים חיצוניים, לחברה חיצונית, להיות אחראית על בניית החומה שלך, אולי יגיע מישהו שיש לו אינטרס להשאיר איזה לבנה רופפת והם ידאגו לכך. 

<היו"ר אורי מקלב:>
את צודקת, אבל החוק מאפשר היום. 

<יעל כהן-פארן (המחנה הציוני):>
אז זה מאוד בעייתי. 

<היו"ר אורי מקלב:>
יכול להיות שיש לאקונה, אבל החוק אומר ככה, לגישה למאגר - - -

<יעל כהן-פארן (המחנה הציוני):>
אין להם גישה, יש להם רק גישה לאבטחה. 

<היו"ר אורי מקלב:>
לא, אבל גישה למאגר יכול להיות עובד חוץ ובתנאי שהוא עומד ב - - -

<מאיר גופשטיין:>
אני חייב לומר שגם בגופים אחרים - - -

<יעל כהן-פארן (המחנה הציוני):>
לא, הם אומרים שלא.

<היו"ר אורי מקלב:>
באופן המעשי הפרקטי כולם עובדי מדינה, זה מה שהוא אומר, הוא מוסר הודעה, עשרה עובדים, לעשרה יש אפשרות ל - - -

<מרגלית לוי:>
עובדתית. 

<מאיר גופשטיין:>
אני חייב לציין - - -

<היו"ר אורי מקלב:>
אתה לא חייב, אתה חייב כדי שאנחנו נבין. 

<מאיר גופשטיין:>
אני אומר שגם - - - 

<יעל כהן-פארן (המחנה הציוני):>
רק שנייה, אנחנו מנסים להבין. 

<היו"ר אורי מקלב:>
אבל רק שנייה, אין סערה פה, לא דרמה, בוא נבין את זה. אתה יודע דברים, אנחנו רוצים להבין. אנחנו בשלב ההבנה, אנחנו עוד לא רוצים תגובה, אנחנו רוצים להבין את הדברים. מה שאנחנו אומרים עכשיו זה רק לראות אם הבנו. אנחנו ככה אומרים, הגישה, שזה נניח הרף הכי גבוה, שצריך סיווג הכי גבוה, ששם גם הליבה של החשש שלנו. אני רוצה להגיד במאמר מוסגר, כשאנחנו דיברנו בדיונים, אנחנו ליווינו את החוק הזה, אני עמדתי בראש הוועדה כשניסן ביקש ממני לנהל את החוק הביומטרי - - -
<ענת לוי:>
זו הייתה ועדה משותפת. 

<יעל כהן-פארן (המחנה הציוני):>
נכון, מדע, פנים וחוקה. 

<היו"ר אורי מקלב:>
בזכות זה אני ניהלתי את זה, ואנחנו אז דיברנו על כך שהחשש שלנו לא על פריצה למערכות המאגר, החשש היותר גדול שלנו היה זליגה של המאגר. יש הבדל בין פריצה למאגר לבין זליגה של מאגר. אמרנו, פריצה למאגר הביומטרי, אז יש לנו עוד הרבה דברים במדינה, אם מישהו יגיע למאגר הביומטרי אז הוא יגיע גם לפצצת האטום שלנו ולדברים הרבה יותר חמורים, זה כמעט באותו סיווג. ככה ראש הממשלה הודיע, ככה שר הפנים הודיע, זה עבר ביקורת ואני חושב גם ביקורת מעשית של מי שעמד אז בראש הוועדה הביומטרית. שבועיים הוא ניסה לפצח את זה בכל השיטות וככה נאמר, מה שהיה מותר להגיד כאן בוועדה, ולא הצליחו. זאת אומרת זה היה המקסימלי שיש מבחינת הסיווג. ראש הממשלה עצמו, עם הרגישות הגבוהה שיש לו בעניין הזה, הוא אמר שזה בסדר. זה היה תהליך בשביל להניח את דעתנו בנושא הזה. 

הבעיה הייתה הזליגה. זליגה יכולה להיות גם ממאגר הכי - - - אם עובד, כמו שקרה, לוקח נתונים ושם נגמר הסיפור. לכן שם דרישות הסף היו מאוד מאוד - - - שם, עם כל דרישות הסף, בגלל שחששו שבתוך, האוצר לא נותן ועוד כל מיני מגבלות שיש וצריך אנשים מקצוענים מאוד בעניין הזה, שלא רצו שהמגבלה של - - - תיפגע כדי לנהל את המערכת, נכון אמרו שאפשר להביא גם כאלה שהם לא עובדי מדינה, אבל בתנאי שהם עוברים ככה וככה, תנאים כאלה, עד שמי שחותם על אותו עובד צריך להיות שר הפנים וראש הממשלה. זאת אומרת אנחנו מדברים באמת על רמה שנתנו לו את כל העיגונים המקסימליים בעניין הזה. עכשיו, מה שאנחנו עכשיו רוצים לדון, אנחנו מבינים שאנחנו לא מדברים על הגישה, אנחנו מדברים ברף היותר נמוך, איזה ומה ההרשאה שלכם, אתם תסבירו מה ההרשאה, בכמה עובדים, המערכת שלכם היא כמה, 35 עובדים? 

<מאיר גופשטיין:>
פלוס מינוס. 

<היו"ר אורי מקלב:>
בערך, אז אנחנו מדברים בתוך ה-25 עובדים האחרים שבאו בלי הגישה, בואו תספרו לנו עכשיו מה קורה שם. אומרת לך - - - אבטחת מידע זה תפקיד מאוד - - -

<מאיר גופשטיין:>
אז מה שרציתי לציין ראשית זה שהעסקה דרך בתי תוכנה - - -

<שרן השכל (הליכוד):>
אני מתנצלת, יש לי את יום הקהילה הגאה, איחרתי גם בגלל הוועדות, אני מתנצלת שאני חייבת ללכת. 

<היו"ר אורי מקלב:>
מאה אחוז, אנחנו נעשה את המסקנות ואנחנו נניח את זה על שולחן הכנסת. 

<שרן השכל (הליכוד):>
בסדר, תודה. 

<היו"ר אורי מקלב:>
תודה בכל אופן על היוזמה וההצטרפות לדיון המהיר. 

<מאיר גופשטיין:>
מה שאני אומר זה שהעסקה של עובדי חוץ דרך בתי תוכנה או כפי שמכונה עובדי קבלן היא מקובלת בגופים אחרים במדינת ישראל, בגופים הרבה יותר רגישים או מקבילים לגוף שלנו מבחינת המידע והרגישות. 

<יעל כהן-פארן (המחנה הציוני):>
אני מתנצלת, אני צריכה לצאת. 

<היו"ר אורי מקלב:>
במקרה של דיון מהיר הנוהל הוא שונה מוועדות אחרות, מדיונים אחרים, שיש פרוטוקול, כאן אנחנו מוציאים פרוטוקול כתוב עם סיכום ומסקנות של הוועדה שמגיעות לשר, השר צריך להגיב ובסופו של דבר זה עולה למליאת הכנסת, לידיעת חברי הכנסת. התהליך הוא קצת אחר, לכן חשוב לנו מאוד בדיוקים ושאלה יהיו דברי הסיכום גם. 

<מאיר גופשטיין:>
אוקיי, לסיכום אני אומר שראשית העובדת - - -

<היו"ר אורי מקלב:>
אני עדיין לא מבין. אני עוד לא מבין איפה הבעיה. יש לכם אישור להעסיק עובדי חוץ? בסדר, מקובל, אני אומר ברמה היותר גבוהה, איפה עכשיו הבעיה? 
<מאיר גופשטיין:>
הבעיה צצה מכיוון שהעובדת הזאת הייתה רשומה על אחד הטפסים כאחראית אבטחת מידע והטיעון בתקשורת, למרות שאנחנו הסברנו שלא מדובר בעובדות מדויקות, היא לא אחראית - - -

<היו"ר אורי מקלב:>
אחראית כן צריכה להיות עובדת מדינה? 

<מאיר גופשטיין:>
בוודאי. ברגע שאתה - - - 

<היו"ר אורי מקלב:>
למה? 

<מאיר גופשטיין:>
ברגע שאתה מדרג קובעי המדיניות, מדרג מקבלי ההחלטות ברשות - - 
<היו"ר אורי מקלב:>
אוקיי, עכשיו הבנו. 
<מאיר גופשטיין:>
- - אתה נושא בסמכות ובאחריות. 

<היו"ר אורי מקלב:>
כמה בעלי תפקידים בתוך הרשות הביומטרית צריכים להיות עובדי מדינה? כמה תפקידים אחראים כאלה יש? 

<מאיר גופשטיין:>
משהו בסביבות 20 אנשים. 

<היו"ר אורי מקלב:>
ורק חמישה הם מסוג - -

<מאיר גופשטיין:>
כן. מה שאנחנו אומרים זה ראש הרשות, מנהל אגף הגנת הפרטיות, מנהל אבטחת המידע, האחראי על בסיסי הנתונים, האחראי על הסיסטם, על התשתיות. 

<היו"ר אורי מקלב:>
כל אלה עובדי מדינה? 

<מאיר גופשטיין:>
מנהל מערכות המידע. הם עובדי מדינה, בוודאי, וגם ברוב המקרים העובדים שמתחתיהם. 

<היו"ר אורי מקלב:>
וכמה עובדים לא מדינה אתם מעסיקים? עוד חמישה? 

<מאיר גופשטיין:>
עוד שישה. 

<היו"ר אורי מקלב:>
זה כל לא עובדי המדינה בתוך המערך הזה. ואתם אומרים שאותה מ', היא בעצם הייתה עובדת שאולי קראו לה לצורך המשכורת, לסיווג משכורת, קראו לה אחראית, אבל בעצם היא לא הייתה אחראית, היה לה מנהל מעליה שהוא היה אחראי וכשיש מנהל אין אחריות.
<מאיר גופשטיין:>
נכון. ההרשאות שלה אינן שוות להרשאות שלו, הוא מפקח עליה באופן שוטף. 

<היו"ר אורי מקלב:>
אוקיי. מי רוצה להוסיף בעניין הזה? עצמון, אתה רוצה להוסיף משהו? 

<מרגלית לוי:>
חשוב להדגיש נקודה אחת מרכזית, שעובדים שאינם עובדי הרשות, שוב להדגיש את זה, גם לפרוטוקול, אין להם הרשאת גישה למאגר. אני רוצה שזה יודגש. כמובן יש פתח בחוק שמאפשר את צורת ההעסקה הזו ושלמעשה אנחנו פועלים יחד עם הממונה על היישומים הביומטריים, ברשות הביומטרית, כדי לצמצם את היקף אותם עובדים ברשות הביומטרית. 

<היו"ר אורי מקלב:>
אותם חמישה-שישה? 

<מרגלית לוי:>
נכון. 

<היו"ר אורי מקלב:>
עצמון, אתה רוצה להוסיף משהו? רק שם ותפקיד. 

<עצמון מינס:>
עצמון מינס, אני ראש רשות המאגר הביומטרי. אני אגיד בצורה מאוד מאוד כללית שאנחנו מבינים מאוד מאוד מאוד את החשיבות של אבטחת המידע של הביטחון, גם הפיזי, גם טכנולוגי וגם הגנת הפרטיות. אנחנו משקיעים בזה המון תשומות, המון משאבים, המון תקציבים ולזכותם של מקבלי ההחלטות אפשר לומר שגם לא חוסכים מאיתנו שום דבר ולכן אני אישית מאוד רגוע בנושא אבטחת המידע והגנת הפרטיות של המאגר. 
<היו"ר אורי מקלב:>
אוקיי. מישהו עוד מבקש? 

<רועי פרידמן:>
רועי פרידמן, ממלא מקום ממונה יישומים ביומטריים. באופן כללי אנחנו סבורים שהרשות לניהול המאגר הביומטרי צריכה להעסיק את כוח האדם הטוב ביותר שניתן להשיג מבחינת ביומטריה, מבחינת אבטחת מידע. זה אינטרס שלנו כגוף פיקוח ואינטרס של הרשות לנהל את זה היטב ואינטרס של כל תושבי המדינה שהרשות הזאת תתנהל בצורה המקצועית ביותר. כמו שמרגלית ציינה אנחנו נמצאים בתהליך עבודה, בעבודת מטה, להגדיר היטב את התפקידים והתבחינים לתפקידים השונים וזה יתבצע. 

<היו"ר אורי מקלב:>
יש עוד מישהו שרוצה להוסיף? אוקיי. אז אם ככה לדקת הסיום. קודם כל שמענו, אנחנו מודים לאלה שהעלו את הנושא לדיון מהיר, אני חושב שחשוב שנושאים כאלה לא יהיו רק בתקשורת, אלא גם יקבלו את ההיבט הציבורי וזה השולחן המתאים לדיונים האלה. אני חושב ששני הצדדים צריכים להיות מעוניינים בעניין הזה, גם הגוף המפקח, שזה אנחנו, וגם הגוף המבוקר. בסך הכול יש לכם הזדמנות לענות את התשובות האמיתיות, המקצועיות, ללא הפרעה, בצורה מושלמת, שלא תמיד ניתן בתקשורת, מטבע הדברים. חשוב מאוד שגם התקשורת כאן מילאה תפקיד חשוב, אנחנו התוודענו שוב, אנחנו יכולים להגיד שבסך הכול המערכות הממשלתיות כולן, ודאי גם הרשות הביומטרית, מקפידה ואמונה ויש מודעות, אין הפקרות בנושא של אבטחת מידע. זה חד משמעי. 

אנחנו הרבה דנים כאן, השולחן הזה שומע הרבה דברים, הממשלה נמצאת בציון מאוד מאוד טוב על שלוחותיה, יש ערנות לדברים האלה, משקיעים הרבה אמצעים, גם מקצועיים, גם כספיים, הנושא הזה נמצא בסדר היום וכשזה קרה לא היינו צריכים - - - זה תרגיל שנעשה טוב, וכמו שאמרתי בתוך דבריי, הנזק הוא לא נזק, זה העלה לנו למודעות, לחדד את הנהלים ובדברים האלה אין אפס תקלות, אין דברים שהם במאת אחוזים, תמיד, כל הזמן קורים דברים וטוב שזה לא משהו דרמטי. אין כאן דברים דרמטיים, אבל בחלק הזה אני חושב שהאירוע היה, הסתיים בהצלחה ואני חושב שזה רק מחדד שאנחנו צריכים להמשיך לעקוב לא רק לגבי הרשות הביומטרית, אלא לגבי כל משרדי הממשלה, כפי שזה התבטא כאן שזה נעשה, חודדו הדברים ויש מעקב אחרי הבירור וחידשו, אפשר להגיד, נהלים חדשים שנעשו בעקבות כך, כך שמבחינת הנזק לא נגרם שום נזק. והנושא הזה, ככל שהממשלה צריכה להוציא למיקור חוץ, והיא צריכה, ולא נראה שהיא תפסיק את התקשרויות החוץ, אנחנו צריכים לחדד את הדברים ולשפר אותם וללמוד תוך כדי התקשרות איך אנחנו תמיד מתייעלים יותר ויודעים להיות טובים יותר ושמורים יותר. זה בחלק הזה.

בחלק הפרסונלי, של התפקיד. הדברים מתבררים בבית משפט, בתביעה. כן מכרז, לא מכרז, אני אפילו לא יודע אם לתפקיד שלה יש משמעות בתביעה שלה או לא, אבל זה לא משנה. אנחנו קיבלנו תמונה, שיקפו את המצב החקיקתי, שזה החלק החשוב, על מה מתבססת הרשות הביומטרית באפשרות שלה להעסיק עובדים. יש אפשרות, ניתנה בחוק אפשרות להעסיק עובדים שהם אינם עובדי מדינה, גם בתפקידים של גישה ביומטרית ובתנאי שעומדים בתנאים המחמירים ביותר והיא יכולה לתת הרשאה להיכנס למאגר הביומטרי גם לעובדים שאינם עובדי מדינה. 

יצוין כי בפועל כל העובדים שיש להם הרשאה וגישה למאגר הביומטרי הם רק עובדי מדינה. במקביל. סך הכול השאיפה ואולי האחריות או הרצון, והרשות חותרת לכך, כפי שגם הוזכר פה, שכל עובדי הרשות הביומטרית, בגלל הרגישות שלה, יהיו כולם עובדי מדינה. כיום מועסקים מספר קטן שהוא בעצם 20% של עובדים, פחות מ-20% של עובדים שאינם עובדים - - - כל העובדים שהם בתפקידי אחראי, שהחוק מחייב שיהיו עובדי מדינה, נמצאים, ממלאים את מקומם רק מנהלים שהם עובדי מדינה. 

אם אנחנו מפרידים את האירוע, את המקרה הזה, את העובדת, אנחנו באמת יודעים ונאמר פה, וכמובן שזו דרישה שמובנת, שבתפקידים שיש להם סמכויות, שהם קובעי מדיניות וכו', כפי שהחוק הגדיר את זה, ישרתו רק עובדי מדינה וכפי שנאמר פה, הם רק עובדי מדינה. מעבר לכך שאר העובדים, כפי שיכול להיות, להעסיק עובדי מדינה הרי זה משובח. 
אנחנו ככה באופן כללי נסגנן את זה, אני אעביר את זה גם למציעים ואנחנו נניח את זה. אני חושב שזה היה חשוב מאוד, אני רואה את הישיבה הזאת, כפי שאמרתי בהתחלה, זו לא ישיבה שבאה במתכונת של עריפת ראשים וטענות וצריך להתגונן, היו הבהרות פה, לדעת את העובדות, גם לדעת אם התקלות האלה, התגברו עליהן, ידעו אותן, זיהו אותן, יודעים איך להתמודד איתן וגם מבחינת הפקת הלקחים, אין לי ספק שהלקחים ייושמו. 

אני מודה למשרדים האחרים ששותפים איתנו, משרד המדע שנמצא פה ומי שהיה שותף איתנו, שיהיה לכם המשך יום טוב. 

<הישיבה ננעלה בשעה 13:55.>

